Thomas Adelskov (S), 2002-11-28:
Jeg skal starte med at tilstå, at det har været lidt svært at skulle sætte sig ned og skrive en ordførertale på det her
punkt, for egentlig burde man jo bruge sin ordførertid heroppe på at anklage regeringen for ikke selv at være kommet med et tilsvarende forslag, som vi nu faktisk står og behandler, fremsat af SF.
Der er jo rigeligt grundlag at træffe beslutninger på.
Der er rigeligt grundlag at fremlægge forslag på.
Jeg skal bare minde om, hvad vi sidst har fået fra Teknologirådet: en ganske udmærket rapport med ganske udmærkede anbefalinger.
Så der er efter min bedste overbevisning egentlig ikke grund til at vente og sætte sig med armene over kors. I Socialdemokratiet er vi meget optaget af open source.
Dels er der jo tale om programmer, hvor man kan sikre, at man i den offentlige sektor kan bruge og anvende billigere software end det, vi kender i dag, dels er det jo en måde at sikre konkurrence på og en måde at undgå monopoldannelse på eller i hvert fald bekæmpe den monopoldannelse, som vi ser i dag.
Det er også en mulighed for at sikre større brugerindflydelse på programmerne, på udformningen og på rettelser.
Og det er jo i en række situationer faktisk også bedre software.
Nu mener vi til gengæld ikke, at man nødvendigvis skal stille sig op og kræve, at man i alle hjørner i den offentlige sektor skal anvende open source-software.
Vi er af den opfattelse, at open source-software er et udmærket alternativ til de eksisterende softwaretyper, der er ejet af producenterne.
Derfor lægger vi stor vægt på, at man følger en række af de anbefalinger, der netop er kommet i rapporten fra Teknologirådet.
Men hvis vi skulle give nogle anbefalinger til regeringen, så kunne man jo starte dér, hvor man sagde: Her og nu ved vi, at det største problem for at implementere open source-software i institutioner, i kommuner og i offentlige styrelser er, at der ikke er en politik med hensyn til en fælles standard for dokumenter. I dag er det jo sådan, at hvis man skal være nogenlunde sikker på, at man kan sende et brev til en offentlig institution, så er man næsten nødt til at anvende formatet Word fra Microsoft, og skal man sende et regneark, ja, så er det Excel fra Microsoft.
Jeg synes, at man sagtens i regeringen kunne tage det skridt at sige: Vi vil her og nu åbne og bane vejen for, at man rundtomkring i institutioner og styrelser får mulighed for og føler sig sikre og trygge ved at implementere open source-software ved at melde nogle fælles standarder ud.
Og hvis man er usikker på, hvad det skal være for en fælles standard, ja, så kunne man jo trygt lægge opgaven over i it-taskforcen under Finansministeriet, hvor der også sidder embedsmænd fra Videnskabsministeriet. Her kunne man jo sammen med kommuner og amter, som sidder med ved bordet i it-taskforcen, træffe de nødvendige beslutninger, der gjorde, at open source-software blev en mulighed at vælge. Jeg er også ret overbevist om, at ministeren her og nu, også selv om man har tænkt sig senere at komme med yderligere rapporter og redegørelser til Folketinget, kunne igangsætte et forsøgsarbejde, som kunne danne baggrund for yderligere diskussioner, og som jo i hvert fald, og det er det, vi ser et stort behov for, kunne danne erfaringsgrundlag for de mange, mange kommuner, amter og institutioner ude i det ganske land, som har svært ved at træffe en beslutning og vælge andet software end de eksisterende leverandørejede softwaretyper, fordi man ikke har det tilstrækkelige erfaringsgrundlag. Man kunne jo oprette en portal på internettet, hvor man erfaringsudvekslede, og man kunne jo implementere og igangsætte nogle forsøg, der gjorde, at det var muligt deraf også at hente nødvendig erfaring.
Så der er sådan set rigeligt at tage fat på.
Når jeg så ser beslutningsforslaget fra SF, må jeg sige, at jeg synes, der her er ganske udmærkede muligheder for regeringen for direkte at følge op.
Jeg har hørt, at ministeren har lagt op til, at der kommer en række initiativer.
I forhold til det forslag, som ligger foran mig, må jeg konstatere, at vi godt kan leve med de fire punkter.
Vi synes sådan set, det er fremadrettet, og vi mener egentlig, ministeren burde gribe chancen.
Derfor synes jeg, at man udmærket kunne skabe en fælles ramme også på dette område.
Samlet set synes jeg, det er et godt forslag, og jeg synes, ministeren burde tage initiativer og burde række hånden ud og tage fat her på baggrund af bl.a. beslutningsforslaget og nogle af de bemærkninger, jeg har gjort.
Jeg skal også sige, at jeg i denne her sammenhæng også taler på vegne af Det Radikale Venstre, som ikke har kunnet være til stede i salen.